钦定古今图书集成/历象汇编/乾象典/第033卷 > 明章潢图书编 > 《羿射九日赋》〈以当昼控弦九乌潜退为韵〉周鍼
## 钦定古今图书集成/历象汇编/乾象典/第033卷 > 明章潢图书编 > 《羿射九日赋》〈以当昼控弦九乌潜退为韵〉周鍼

“伊祁氏之有天下也，十日并出，或明或晦，不唯差乎
历象，抑亦紊乎覆载。留一阳永照，俾九日潜退。”羿操
弓而进，挟矢而前曰：“彼赫赫绵绵，如珠之连，烁我下
土，暨我上元。今当尽臣术之微妙，协君德之昭宣。”于
是和容体正，审固心虔，张六钓之在手，期九乌之应
弦。弓既无双，矢唯用九，一发而弦上霆激，再发而空
中雷吼，三发而轮震乾坤，四发而辉流星斗，五发六
发而煜煜霞散，七发八发而《离离》电走。九矢皆中，讶
妖氛之忽无；一曜高悬，望邪明而何有？盖帝所恶，天
所嫌，始腾凌而翕赩倏。𢶉“㩧而殄歼，贯忘归而自消，
难彰变化，落园陵而尽死”，永契沉潜。瑞景将明，彤弓尚彀，百辟仰观乎黄道，孤光下烛乎清昼。莫不由艺
之就，神之授，崑烛灭而平权衡，晷运正而分刻漏。然
后职羲和之任，司掌御之图，位寅宾于东极，宅昧谷
于西嵎。故得万国讴歌，迎睹重轮之日；九天寥亮，长
飞三足之乌。则知道潜会而发必中，神自通而何再
控？镜四海而弓罢张，亘万古而谁敢当。设使尧德不
圣，羿技不臧，则苍苍茫茫，终乱纪纲，又安得廓六合，
定三光？故曰：“天无二日，民无二王。”